alexandrainst/scandi-wiki huggingface dataset:
Vatnsskarð (Geldingafjall)

Vatnsskarð er skarð á Austurlandi sem liggur frá Hjaltastaðaþinghá til Borgarfjarðar eystri og Bakkagerðis. Það nær 431 metra hæð. Um skarðið liggur vegur 94, sem er eini vegurinn að Borgarfirði eystri.

Íslenskir fjallvegir
Skörð á Íslandi
Múlaþing
Borgarsögusafn

Borgarsögusafn er safn í eigu Reykjavíkurborgar sem starfar á nokkrum stöðum í borginni. Safnið varð til árið 2014 við sameiningu Árbæjarsafns, Sjóminjasafns Reykjavíkur, Ljósmyndasafns Reykjavíkur, Landnámssýningarinnar í Aðalstræti og Viðeyjarstofu. Forstöðumaður safnsins er Guðbrandur Benediktsson.

Tenglar
 Vefur Borgarsögusafns

Söfn í Reykjavík
Edinborgarhátíðin

Edinborgarhátíðin (enska: Edinburgh International Festival) er stór alþjóðleg sviðslistahátíð sem haldin er árlega í Edinborg í Skotlandi. Hátíðin stendur í þrjár vikur í ágúst og allir listamenn sem þar koma fram eru boðslistamenn sem stjórnandi hátíðarinnar hefur boðið að koma. Áhersla hátíðarinnar hefur verið á sígilda list og listgreinar á borð við flutning klassískrar tónlistar, ballett, óperu og leikhús. 

Sama ár og Edinborgarhátíðin var haldin í fyrsta skipti var Edinburgh Festival Fringe stofnuð með því að átta leikhópar mættu óboðnir á hátíðina. Edinburgh Fringe hefur síðan verið haldin árlega á sama tíma og Edinborgarhátíðin. Önnur hátíð sem stofnuð var á sama tíma var Alþjóðlega kvikmyndahátíðin í Edinborg sem líka var haldin árlega á sama tíma en árið 2008 flutti hún sig til júní. Herlúðrasveitahátíðin Royal Edinburgh Military Tattoo hefur verið haldin í tengslum við hátíðina frá 1950. Ýmsar fleiri hátíðir hafa síðan bæst við á sama tíma. Saman eru þessar hátíðir oft nefndar Edinborgarhátíðirnar.

Tenglar
 Vefur hátíðarinnar

Listahátíðir í Skotlandi
Edinborg
Edinburgh Festival Fringe

Edinburgh Festival Fringe (einnig kallað The Fringe eða Edinburgh Fringe, eða Edinburgh Fringe Festival ) er stærsta sviðslistahátíð heims. Árið 2018 stóð hún í 25 daga með yfir 55.000 sýningar á 3.548 mismunandi uppfærslum á 317 stöðum. Hátíðin var stofnuð árið 1947 sem valkostur við Edinborgarhátíðina og fer fram árlega í Edinborg í Skotlandi í ágústmánuði. The Fringe er orðin leiðandi listahátíð á heimsvísu. Aðeins Ólympíuleikarnir og heimsmeistaramót FIFA standa henni framar í alþjóðlegri miðasölu. Viðburðurinn hefur „gert meira til að setja Edinborg í fremstu röð heimsborga en nokkuð annað“.

Tilvísanir

Tenglar
 Vefur hátíðarinnar

Edinborg
Sviðslistahátíðir
Listahátíðir í Skotlandi
Paul Gascoigne

Paul John Gascoigne  (fæddur 27. maí 1967) í Gateshead er enskur fyrrum leikmaður sem lék sem miðjumaður. Hann var mest áberandi sem leikmaður á ferlinum þegar hann spilaði með  Newcastle United , Tottenham Hotspur F.C., Glasgow Rangers og Lazio árin 1985-1998, hann vann FA-bikarinn með Tottenham  árið 1991. Gascoigne ólst upp í Gateshead sem er nálægt Newcastle upon Tyne og hélt með Newcastle  sem ungur drengur. Hann lék 57 leiki fyrir enska landsliðið og skoraði í þeim 10 mörk.

Utanvallar
Gascoigne hefur oftar en ekki ratað í fréttir fyrir vandræði utan vallar. Fyrsta eiginkona hans hét Sheryl, sem giftist honum við hátíðlega athöfn í Ware, Hertfordshire, í júlí árið 1996. Þau höfðu þá verið saman í 6 ár þegar hann játaði síðar að hafa beitt hana ofbeldi. Sheryl gaf út bók sem hét Stronger: My Life Surviving Gazza. Saman áttu þau soninn Regan, svo ættleiddi Gascoigne börn sem hún átti út fyrra hjónabandi, þau Mason og Biöncu. Bianca þessi átti síðar á ævinni eftir að gera garðinn frægan í raunveruleikaþættinum Love Island. Í nóvember árið 2008 varð hann gjaldþrota. Gascoigne á við áfengisvandamál að stríða og hefur einnig verið greindur með geðræn vandamál.

Félög 
 Newcastle United  (1985-1988)
 Tottenham Hotspur  (1988-1992)
 Lazio (1992–1995)
 Glasgow Rangers (1995-1998)
 Middlesbrough  (1998-2000)
 Everton (2000–2002)
 Burnley  (2002)
 Gansu Tianma (2003)
 Boston United (2004)

Mörk með landsliði
Mörk og úrslit með Englandi koma fyrst

Einstaklingsverðlaun
 Ballon d'Or: Fjórði 1990
 Valinn í Hall of fame enskrar knattspyrnu  2002
 Valinn í Hall of fame Glasgow Rangers  2006

Heimildir 

Paul Gascoigne
fólk fætt árið 1967
Bláa moskan

Bláa moskan eða Moska Ahmeds soldáns er sögufræg moska í Istanbúl í Tyrklandi. Hún var reist milli 1606 og 1616 á valdatíma Ahmeds 1. soldáns Tyrkjaveldisins. Þar er að finna grafhýsi Ahmeds, madrösu (skóla) og líknardeild. Veggir moskunnar að innanverðu eru þaktir handmáluðum bláum flísum. Moskan stendur við hliðina á Hagíu Sófíu sem áður var dómkirkja grísku rétttrúnaðarkirkjunnar. Báðar byggingarnar eru vinsælir ferðamannastaðir.

Istanbúl
Moskur í Tyrklandi
Stofnað á 17. öld
Nábýlisréttur

Nábýlisréttur (einnig grenndarréttur) er samansafn reglna á sviði einkaréttar, og stundum allsherjarréttar, innan eignarréttar er takmarkar rétt handhafa eignarréttar til þess að nota eignina ef sú notkun hefur eða gæti skert rétt nágrannans til þess að njóta eignar sinnar í friði. Þessar reglur eru aðallega ólögfestar en dæmi um lögfest tilfelli er regla vatnalaga um að ‚öll vötn skuli renna sem að fornu hafa runnið‘ og er kjarnatilvik hennar að óheimilt sé að breyta árstreyminu svo nágranninn fái lítið eða ekkert vatn.

Við beitingu reglnanna hafa ekki verið gerðar kröfur um að eingöngu eigendur aðliggjandi eigna geti krafist réttarins, heldur hver sá sem fyrir áhrifunum verður. Nágrannar eru taldir þurfa að umbera óþægindi sem stafa af hagnýtingu nálægra eigna að einhverju leiti en engin nákvæm mörk liggja fyrir í íslenskri dómaframkvæmd. Fari óþægindin yfir þau mörk geta þó ýmist leitt til fjárbóta og/eða úrbætur á því ástandi sem leiddi til óþægindanna að hluta til eða öllu leiti, og í sumum tilfellum gæti legið fyrir refsiábyrgð.

Eignarréttur
Lögfræði
Arfleiðsluréttur

Arfleiðsluréttur er réttur hvers og eins að eignarrétti til þess að færa eignarrétt að eign yfir til annars í gegnum erfðir, hvort sem það er með erfðaskrá eða án. Þessi réttur getur verið takmarkaður með erfðasamningi, kvöðum skv. erfðaskrá, lagafyrirmælum, eða annars konar kvöðum.

Eignarréttur
Lögfræði
Forkaupsréttur

Forkaupsréttur er réttur innan eignarréttar er veitir handhafa hans rétt til að ganga inn í kaupsamning eigandans við þriðja aðila með þeim hætti að handhafi forkaupsréttarins tekur við bæði réttindum og skyldum þriðja aðilans sem í samningnum felast, þar á meðal skilmála um að greiða kaupverðið og réttarins til að fá eignina leysta til sín. Rétturinn er að jafnaði framkvæmdur með þeim hætti að þegar samningur hefur komist á sé seljandanum skylt að bjóða handhafa forkaupsréttarins að ganga inn í kaupin innan tiltekins frestar.

Til forkaupsréttar er ýmist stofnað með löggerningi eða lagafyrirmælum, en síðarnefndi hátturinn er talinn eiga forgang yfir hinn. Innbyrðis þessara stofnunarhátta er beitt þeirri reglu að eldri forkaupsréttur beri forgang yfir þann yngri. Meðal fræðimanna er umdeilt hvort og þá hvenær forkaupsrétturinn telst til eiginlegs eignarréttar þar sem óvíst er hvort hann virkist í einstaka tilvikum eður ei.

Sjá einnig 
 Kaupréttur

Eignarréttur
Lögfræði
Hagnýtingarréttur

Hagnýtingarréttur er réttur eiganda eignar að eignarrétti til að hagnýta eign sína og með hvaða hætti, eða þess vegna að hagnýta hana ekki. Þennan rétt má að jafnaði framselja í heild eða hluta, varanlega eða tímabundið, og er þá handhafa hans heimilt að setja skilyrði þess efnis í framsalið. Þessi réttur getur verið háður takmörkunum skv. nábýlisrétti eða vegna nýtingu sameignar. Þekkt dæmi um slíkt í íslenskum lögum er skylda eigenda í fjöleignarhúsum um að eiga aðild að húsfélagi, og jafnvel stofna slíkt félag sé það ekki þá þegar til staðar.

Eignarréttur
Lögfræði
Ráðstöfunarréttur

Ráðstöfunarréttur er réttur eiganda að eignarrétti til að ráðstafa eign sinni til annarra með löggerningi og með hvaða hætti, eða ekki ráðstafa henni. Þessi réttur gæti verið takmarkaður á grundvelli einkaréttarlegra kvaða eða lagafyrirmæla, eins og samkvæmt forkaupsrétti eða lagafyrirmælum um bann við aðskilnaði tiltekinna réttinda frá fasteign. Þekkt dæmi um hið síðastnefnda er aðskilnaður veiðiréttinda frá fasteign. Þá gæti hann verið skertur alveg varanlega eða tímabundið með eignarnámi eða leigunámi.

Eignarréttur
Lögfræði
Skuldsetningarréttur

Skuldsetningarréttur er réttur að eignarrétti til að skuldsetja tiltekna eign (þ.m.t. óbein eignarréttindi) til tryggingar á efndum, svo sem með því að setja eignina að veði. Þessi réttur gæti verið takmarkaður með einkaréttarlegum kvöðum, svo sem í erfðaskrá eða annars konar löggerningi, eða með lagafyrirmælum. Meginreglan er að eingöngu eigandinn hafi þennan rétt en aðrir geta þó haft hann á grundvelli lögmæltra undantekninga eða framsals eigandans á honum. Rétturinn leiðir almennt séð til þess að eigandinn þurfi að una að eignin standi til fullnustu tiltekinna skuldbindinga, og skuldbindingin gæti leitt til þess að annar eignarréttur eigandans skerðist í millitíðinni.

Eignarréttur
Lögfræði
Verndarréttur

Verndarréttur er réttur eiganda að eignarrétti til að fá handhafa opinbers valds til að vernda eign sína ef hagsmunir eru í hættu eða, ef röskun hefur þegar átt sér stað, úrræði til að fá eignina aftur, ellegar réttar til skaðabóta úr hendi tjónvalds. Meðal slíkra aðgerða er réttur hans til að krefjast lögbanns við byrjuðum eða yfirvofandi röskunum á hagsmunum hans, og kröfu um ógildingu opinbers leyfis sem heimilar háttsemi er veldur slíkum röskunum. Þó gæti traustfang orðið til þess að eigandinn geti ekki fengið eignina til baka undir ákveðnum kringumstæðum.

Þessi réttur gæti verið torveldur í tilviki lausafjár sökum hinnar almennu reglu eignarréttar um að handhafi lausafjár sem fer með það eins og það tilheyrði honum sé skv. löglíkindum talinn réttur eigandi þess.

Eignarréttur
Lögfræði
Allsherjarveð

Allsherjarveð er veð innan veðréttar veitt með tryggingarbréfi er hefur þann tilgang að tryggja efndir á öllum kröfum sem veðhafinn á eða kann að eignast á hendur veðsala. Í ágreiningi um gildissvið slíkra yfirlýsinga eru þær að jafnaði túlkaðar þröngt, og litið til skýringar og túlkunar á þeim samningi er stofnaði til allsherjarveðsins.

Sjá einnig 
 Allsherjarveðsetning

Veðréttur
Lögfræði
Allsherjarveðsetning

Allsherjarveðsetning er veðsetning er felst í því að veðsalinn veðsetur allt sem hann á og/eða kann að eignast. Slíkt veðandlag er óheimilt að íslenskum lögum sökum sérgreiningarreglu veðréttarins.

Sjá einnig  
 Allsherjarveð

Veðréttur
Lögfræði
Endurkröfuréttur

Endurkröfuréttur er réttur innan eignarréttar er felst í því að þegar aðili í sameiginlegri ábyrgð greiðir hlutfallslega meira en aðrir til kröfuhafans, getur hann krafið hina aðilana um greiðslu fyrir það sem var umfram sinn hluta ábyrgðarinnar. Innan íslensks veðréttar gildir sú regla að ábyrgðarmaður sem greiðir veðskuld fyrir hönd veðskuldara getur leitað fullnustu í veðinu sem skuldin átti að tryggja efndir á.

Eignarréttur
Lögfræði
Handveð

Handveð eru veð innan veðréttar er felast í því að veðhafinn tekur veðandlagið í eigin vörslu eða þriðji aðila fer með umráð þess þar til búið er að greiða skuldbindinguna sem veðið átti að tryggja efndir á. Slíkt gæti meðal annars falist í því að hluturinn sé settur í geymslu eða eiganda hlutarins sé gert ókleift að ráða yfir honum með öðrum hætti, eins og með afhendingu lykils að eigninni. Handhafanum er óheimilt að nýta það í eigin þágu nema samið hafi verið um þau afnot, og er honum skylt að hafa eftirlit með eigninni og framkvæma nauðsynlegt viðhald á henni.

Veðréttur
Lögfræði
Innlausnarbréf

Innlausnarbréf eru kröfuréttindi sem veita handhafa þeirra tiltekna kröfu á hendur útgefanda þeirra til að fá tiltekinn hlut eða þjónustu, og/eða jafngildi þeirra í peningum. Þekkt dæmi um þetta eru gjafamiðar og aðgöngumiðar. Í íslenskum rétti er heimilt að veðsetja þau sem handveð.

Kröfuréttur
Eignarréttur
Lögfræði
Lausafé

Lausafé er innan eignarréttar gróflega séð taldir vera þeir hlutir sem öll önnur verðmæti en fasteignir, en hins vegar er engin fastlega ákveðin skilgreining til staðar. Í íslenskum rétti hefur löggjafinn þó ákveðið að sumt lausafé lúti sömu eða svipuðum reglum og gilda um fasteignir, og má þar nefna skip og loftför. Þá öðlast veðsetning lausafjár ekki réttarvernd nema með umráðasviptingu.

Eignarréttur
Lögfræði
Lausafjárbók

Lausafjárbók er þinglýsingabók sem er frábrugðin hinum að því leiti að skjöl hennar eru færð á tiltekinn eiganda en ekki tiltekna eign. Þrátt fyrir nafn bókarinnar vísi til lausafjár ber að merkja að hægt er að veðsetja lausafé í fasteignabók og til staðar eru sérstaklega tileinkaðar þinglýsingabækur fyrir einstakar tegundir lausafjár, sem sagt bifreiðabók og skipabók.

Eignarréttur
Lögfræði
Secret Solstice

Secret Solstice er íslensk tónlistarhátíð sem haldin hefur verið frá 2014 í Laugardal. Fjöldi íslenskra listamanna hefur komið þar fram ásamt stærri listamönnum á borð við  Radiohead, Black Eyed Peas, Foo Fighters, Bonnie Tyler og Slayer. Hátíðinni var aflýst árið 2020 vegna COVID-19 og fyrrum félag sem hélt utan um hátíðina, Solstice Productions, tekið til gjaldþrotaskipta en það hafði ekki staðið við skuldbindingar sínar við fjölda fyrirtækja og hljómsveita.   Nýtt félag tók við rekstri Secret Solstice árið 2020.

Tengill
Heimasíða hátíðarinnar

Tilvísanir
Íslenskar tónlistarhátíðir
Stofnað 2014
Ingibjörg Björnsdóttir

Ingibjörg Björnsdóttir (f. 12. desember 1942) er íslenskur listdansari, sagnfræðingur og fyrrverandi skólastjóri Listdansskóla Þjóðleikhússins.

Menntun 
Ingibjörg stundaði nám í listdansi við Listdansskóla Þjóðleikhússins og við skoska Listdansskólann í Edinborg þaðan sem hún lauk námi árið 1963. Síðar lauk hún BA-prófi í sagnfræði frá Háskóla Íslands árið 2002.

Starfsferill 
Ingibjörg var dansari við Þjóðleikhúsið frá 1956 -1960 og 1964 -1985 þar sem hún dansaði í fjölmörgum leikritum, söngleikjum og óperum. Hún dansaði í ýmsum sjónvarpsþáttum og einnig með Íslenska dansflokknum í mörgum sýningum. Ingibjörg kenndi við Ballettskóla Sigríðar Ármann og var listdanskennari við Listdansskóla Þjóðleikhússins frá 1965 og skólastjóri við skólann (sem síðar hét Listdansskóli Íslands) frá 1977-1997 en hún var fyrsti skólastjóri skólans. Stjórnaði nemendasýningum og samdi flesta dansa fyrir þær í 25 ár og er höfundur fjölda dansa og dansverka.

Hún sat í stjórn Félags íslenskra listdansara frá 1963- 1990 og var formaður félagsins frá 1966-1970, var í stjórn Bandalags íslenskra listamanna frá 1964-1970, í stjórn Leiklistarsambands Íslands frá 1988-1998, í stjórn Norræna leiklistar- og danssambandsins sem síðar fékk nafnið Teater og dans i Norden frá 1989-1996. Ingibjörg var formaður Íslenska dansfræðafélagsins um tíma og sat í stjórn Norrænu dansfræðasamtakanna, Nordisk forum for dansforskning frá 2002-2008.

Viðurkenningar 
Árið 2012 hlaut Ingibjörg riddarakross Hinnar íslensku fálkaorðu fyrir framlag sitt til danslistarinnar. Hún hlaut heiðursverðlaun Grímunnar Íslensku sviðslistaverðlaunanna árið 2020.

Fjölskylda 
Eiginmaður Ingibjargar var Árni Vilhjálmsson (1932-2013) prófessor í viðskiptafræði við Háskóla Íslands og eiga þau þrjár dætur.

Heimildir 
Fólk fætt árið 1942
Íslenskir dansarar
Íslenskir sagnfræðingar
Handhafar riddarakross Hinnar íslensku fálkaorðu
Handhafar Grímunnar
Íslenskar konur
Lögveð

Lögveð eru veð í verðmætum sem bera lögmæltan forgang fram yfir annars konar veðkröfur, og stofnast sjálfkrafa án íhlutunar né sérstaks samþykkis veðsalans né annarra veðhafa. Dæmi um lögveð eru hússjóðsgjöld og iðgjöld í skyldubundnum brunatryggingum. Þessi forgangur gildir að jafnaði einvörðungu í takmarkaðan tíma og er hann mislangur eftir því hvers kyns skuldbindingu lögveðið á að tryggja.

Veðréttur
Lögfræði
Sameiginlegt veð

Sameiginlegt veð í veðrétti er þegar fleira en eitt sjálfstætt verðmæti er sett að veði fyrir sömu skuldinni, til að mynda tvær aðskildar fasteignir. Veðhafinn ræður þá í hvaða verðmætum hann sækir fullnustu í og í hvaða röð, sem gæti þó verið takmarkað samkvæmt samningi eða lagafyrirmælum.

Veðréttur
Lögfræði
Samningsveð

Samningsveð eru þau veð sem stofnuð eru samkvæmt löggerningi sem veiti móttakanda rétt til þess að krefjast fullnustu í veðandlaginu ef á reynir. Í íslenskum rétti er eingöngu heimilt að stofna til samningsveðs í þeim verðmætum sem lög leyfa og einnig ályktað að ef aðili má ekki framselja tiltekinni eign til annars tiltekins aðila megi heldur ekki nýta hana sem veð til sama aðila. Meginreglan er að stofna megi til samningsveðs ýmist með munnlegum eða skriflegum hætti, nema annað sé sérstaklega tekið fram í lögum.

Eftir atvikum gæti viðkomandi aðila verið bannað að veðsetja tiltekna eign sökum einkaréttarlegrar kvaðar sem hann er bundinn af, til að mynda vegna kvaðar í erfðaskrá.

Samþykki 
Hver sem stofnar til samningsveð þarf annað hvort að vera eigandi veðandlagsins eða hafa samþykki eigandans til þeirrar veðsetningar. Þá er möguleiki að eigandinn sé háður samþykki annars aðila, eins og sameigenda sinna í sérstakri sameign, skiptastjóra þrotabús, stjórnar lögaðila, eða maka sínum ef svo ber undir. Þá er litið svo á að samþykki einhvers sem sé ólögráða gæti verið ógilt.

Veðréttur
Lögfræði
Lögmætisreglan

Lögmætisreglan er réttarregla í lögfræði er felur í sér að ákvarðanir stjórnvalda hverju sinni þurfa að byggja á viðhlítandi réttarheimildum ef þær eru íþyngjandi fyrir hinn almenna borgara. Mismunandi er eftir ríkjum hvort og með hvaða hætti þetta skilyrði kemur fram í löggjöf, þ.e. hvort það sé beinlínis tekið fram eða sé ráðið af henni.

Sjá einnig 
 Lögmætisreglan (Evrópusambandið)

Lögfræði
Fjárskipti

Fjárskipti eru í hjúskaparrétti ákveðið ferli sem makar í hjónabandi þurfa að framkvæma áður en lögskilnaður þeirra fer fram í þeim tilgangi að aðskilja fjárhag hvors makans frá hinum. Íslensk lög heimila þó fjárskipti án lögskilnaðar.

Hjúskaparréttur
Lögfræði
Skyldubundið mat

Skyldubundið mat er meginregla í stjórnsýslurétti sem skyldar stjórnvöld til að framkvæma mat á aðstæðum þegar löggjafinn hefur eftirlátið stjórnvaldinu skyldu til að ákvarða mál eftir aðstæðum hverju sinni. Sú regla felur í sér að stjórnvöldum sé óheimilt að afnema eða þrengja verulega þá heimild, til að mynda með því að setja afleidda löggjöf eins og reglugerðir sem orsaka að öll mál með eitt tiltekið einkenni fái sömu afgreiðslu óháð öðrum málavöxtum þeirra.

Stjórnsýsluréttur
Lögfræði
Sérgreiningarregla veðréttarins

Sérgreiningarregla veðréttarins eru meginreglur innan veðréttar þar sem önnur þeirra kveður á um skyldu aðila til að lista þau verðmæti sem sett eru að veði þegar um sjálfsvörsluveð er að ræða, og hin felur í sér almennt bann við allsherjarveðsetningum. Fyrrnefnda reglan leiðir til þess að hverju og einu verðmæti þarf að lýsa nógu vel svo þriðji maður gæti auðkennt það, en hins vegar er enga almenna skilgreiningu að finna í íslenskum lögum um hversu nákvæm slík lýsing þyrfti að vera.

Veðréttur
Lögfræði
Sjálfsvörsluveð

Sjálfsvörsluveð eru veð innan veðréttar er felast í því að veðsalinn fer sjálfur með vörslu þess sem hann veðsetti. Meginreglan í íslenskum rétti er að veðréttur í fasteignum feli í sér sjálfsvörsluveð en algengustu sjálfsvörsluveðin eru þó veðskuldabréf og tryggingarbréf.

Veðréttur
Lögfræði
Skipabók

Skipabók er þinglýsingabók er heldur utan um þinglýst réttindi í skráningarskyldum skipum. Hins vegar er mögulegt að óskráningarskyld skip séu einnig í skipabókinni.

Eignarréttur
Lögfræði
Söluveð

Söluveð eru veð sem ætluð eru til að tryggja greiðslu á seldu lausafé, til að mynda ef það er ekki staðgreitt (að fullu). Þau eru ekki talin njóta réttarverndar nema til staðar sé skriflegur samningur sé gerður í seinasta lagi við afhendingu söluhlutarins. Þinglýsing er ekki skilyrði réttarverndar nema í tilviki skráningarskylds lausafjár, svo sem loftfara og skipa.

Veðréttur
Lögfræði
Tilgreiningarregla veðréttarins

Tilgreiningarregla veðréttarins er meginregla innan veðréttar er felur í sér að upphæð veðskuldar (í tilviki veðskuldabréfa) eða hámark hennar (í tilviki tryggingarbréfa) sé tilgreint í veðkröfunni sjálfri.

Réttarverndin sem reglan veitir á einvörðungu við gagnvart þriðja aðila þegar samningsveði hefur verið þinglýst, og hefur því röng tilgreining á viðkomandi upphæðum því ekki lagaleg áhrif á réttarsamband samningsaðilanna sjálfra. Þrátt fyrir að upphæðin hafi verið tilgreind felst í því engin trygging að veðskuldin sjálf sé enn til staðar hverju sinni né að til hennar hafi verið stofnað.

Undantekningar 
Helstu undantekningar á upphæðum veðskuldanna eru svokallaðar aukagreiðslur sem geta bæst ofan á upphæðirnar og felast þær í endurheimtu veðhafans á kostnaði í tengslum við innheimtu kröfunnar, nema um annað hafi verið samið. Aðalgreiðslurnar í þessu tilviki er þá höfuðstóll kröfunnar. Í tilviki tryggingarbréfa hækkar upphæðin ekki sem nemur vöxtum og verðtryggingu nema sérstaklega hafi verið samið um slíkt.

Veðréttur
Lögfræði
Tryggingarbréf

Tryggingarbréf eru veðskjöl þar sem lagðar eru fram tryggingar fyrir efndum á safni skulda, sem gætu verið taldar upp með tæmandi hætti eða í formi allsherjarveðs. Íslensk dómaframkvæmd bendir til þess að ekki dugi að vísa óljóst til tilvist einstakrar skuldar án þess að fyrir liggi nægar upplýsingar um þau atriði sem máli skipta fyrir þriðja aðila.

Veðréttur
Lögfræði
Uppfærsluréttur

Uppfærsluréttur er ólögfestur réttur innan veðréttar er felur í sér að við brottfall eða minnkun veðs í veðröð skuli næsta veð fyrir neðan færast ofar sem því nemur. Þessi réttur virkjast sjálfkrafa og þarfnast því ekki atbeina veðhafa, en hins vegar er hann ekki til staðar nema samið hafi verið um hann. Sé slíkur réttur ekki til staðar hefur veðsalinn almennt heimild til að setja önnur veð í stað þeirra er féllu niður, en þó ekki með hærri fjárhæðum en veðið sem var þar áður.

Veðréttur
Lögfræði
Veðandlag

Veðandlag er það verðmæti sem veðsetning á að ná yfir, og stendur til tryggingar á efndum veðkröfunnar í samræmi við verðmæti þess. Ef veðandlagið samanstendur af tveimur eða fleirum fjárverðmætum er um að ræða sameiginlegt veð.

Afmörkun 
Afmörkun veðandlagsins ákvarðar umfang þess með því að skilgreina þá hluti og/eða réttindi sem veðhafi gæti sótt fullnustu í ef á reyndi. Í íslenskum lögum er slíka afmörkun að finna hvað fasteignir varðar en þó veitt heimild fyrir aðila til að þrengja eða rýmka hana.

Óheimil veðandlög 
Óheimilt er að setja verðmæti í veðandlagið nema lagastoð sé fyrir því og að það sé gert með þeim hætti sem lög áskilja. Út frá þessu má leiða að veðsalinn þurfi því, þegar veðsetningin á sér stað, að geta yfirfært verðmætin sem veðandlagið samanstendur af til þess tiltekna veðhafa með þeim hætti sem gert er með veðsetningunni, og byggir það skilyrði á því að veðhafinn geti eignast það verðmæti hindranalaust ef á reynir. Á slíkt gæti reynt ef eignayfirfærslan sé samkvæmt lögum háð samþykki þriðja aðila sem gæti komið í veg fyrir að gengið væri að veðinu með synjun sinni, eða jafnvel sökum lagafyrirmæla sem banna yfirfærsluna blákalt.

Þá geta verið tilteknar takmarkanir er leiða til þess að sum verðmæti megi ekki vera sjálfstætt veðandlag, og má þar helst nefna aflaheimildir, greiðslumörk bújarða og veiðiréttindi, en þau geti hins vegar fylgt þeim verðmætum sem þau tilheyra.

Veðandlag breytist 
Ef veðandlag breytist, án þess að það hafi eyðilagst, fer eftir eðli breytingarinnar hver áhrifin verða. Sé eign skipt niður í fleiri hluta nær veðrétturinn til allra hlutanna nema veðhafinn samþykki annað. Ef eignin er sameinuð annarri eign mun veðandlagið vera óbreytt, og sem dæmi um þetta má nefna að ef jörð A og jörð B eru sameinaðar í jörð C, þá mun það veðandlag á jörð C eingöngu ná yfir það svæði sem jörð A náði yfir.

Veðandlag eyðileggst 
Ef veðandlag eyðileggst fyrir tilviljun er beitt svokölluðum surrogat-reglum. Í þeim felst að eigandinn ber sitt tjón og veðandlagið skerðist sem nemur virðislækkuninni. Sé háttsemin talin saknæm í skilningi bótaréttar gæti stofnast sérstök bótaskylda, og sömuleiðis gæti stofnast slík skylda ef veðsalinn vanrækir skyldu sínu til að vátryggja veðandlagið. Eftir atvikum gæti veðhafinn átt rétt á eignarnámsbótum og/eða vátryggingabótum, en hins vegar eru skiptar skoðanir milli fræðimanna um hvort hið síðarnefnda gerist sjálfkrafa eður ei. Almennt séð færist veðrétturinn ekki yfir á þau verðmæti sem koma í staðinn en það hefur hins vegar ekki verið talið útilokað.

Veðréttur
Lögfræði